Bulgária, Litvánia és Szlovákia az elvárásoknak megfelelően 2019-ben is jelentős előrelépéseket tett az atomerőművek leszerelése terén. Az eddigi jelzések arra utalnak, hogy a 2014–2020-as időszakra vonatkozó többéves pénzügyi keretből biztosított uniós finanszírozás eredményeképpen jelentősen nőni fog a biztonság a telephelyeken.

Az EBRD által kezelt alapokhoz nyújtott uniós hozzájárulásokat a más nemzetközi adományozóktól származó hozzájárulások és az előfinanszírozás pénzügyi kamata 2–4 %-kal növelik. Az alábbi táblázatok ezeket a pótlólagos összegeket is magukban foglalják.

A 2005–2009-es időszakban egy füstgáz-kéntelenítő berendezés Elektrenaiban (Litvánia) való telepítésére irányuló szerződés odaítélését csalárd gyakorlatok befolyásolták. 2019 novemberében az Egyesült Királyság súlyos csalásokkal foglalkozó hivatalával (Serious Fraud Office) és az Európai Csalás Elleni Hivatallal együttműködésben végzett hosszú vizsgálat után az EBRD 6 évre kizárta az ajánlattételből a GE Power Sweden AB-t (ez volt a bank történetében az eddigi leghosszabb kizárás). A döntés végleges, és azt jelenti, hogy a GE Power Sweden 2025 novemberéig a legtöbb nemzetközi pénzügyi intézménytől nem kaphat finanszírozást.

Jelenleg az uniós pénzügyi támogatás jogalapja nem határozza meg a nemzeti hozzájárulások konkrét szintjét. A 2021–2027-es időszakra vonatkozó többéves pénzügyi keretben a leszereléshez nyújtott támogatás folytatásáról szóló tanácsi rendeletekre irányuló bizottsági javaslatok meghatározzák az Unió többéves hozzájárulását, és minimális nemzeti hozzájárulásokat vezetnek be: ezek mértéke Bulgária és Szlovákia esetében 50 %, Litvánia esetében pedig 20 %. A 2021–2027-es időszakra vonatkozó többéves pénzügyi keretre vonatkozó európai tanácsi megállapodás hiányában e tanácsi rendeletek még nem kerültek elfogadásra.

A frissített teljesítménymérési alapértékkel összhangban a program befejezési határideje változatlanul 2025 vége. A 6. ábra a tervhez (alapérték) képest elvégzett munka mennyiségét (megtermelt érték) mutatja be. A befejezéskori költségvetést (az előre nem látható kiadásokkal együtt) 2018-ban 1 238 millió EUR-ra frissítették, azaz körülbelül 1 %-kal csökkent a 2014. évi becsléshez képest. Az új becslést egy, a legkorszerűbb módszereket alkalmazó, kockázatokra és előre nem látható eseményekre vonatkozó terv is alátámasztja, amely komoly megbízhatóságot nyújt.

A program 2019-ben jelentős előrehaladást ért el. A turbinateremben lévő berendezések és a melléképületek leszerelésének befejezése után, beleértve a négy hűtőtorony lebontását is (4. ábra), jól halad a reaktorépületben található nagy alkatrészek leszerelése.

A frissített teljesítménymérési alapértékkel összhangban a program befejezési határideje változatlanul 2030 vége. A 3. ábra a tervhez (alapérték) képest elvégzett munka mennyiségét (megtermelt érték) mutatja be. 2018-ban a befejezéskori költségvetést (az előre nem látható kiadásokkal együtt) 1 358 millió EUR-ra módosították. Ez a 2014. évi becsléshez képest 23 %-os növekedést jelent, és Bulgária ennek megfelelően növelte a hozzájárulását.

4.3.Litvánia – Ignalina-program

Az ignalinai atomerőmű két RBMK 1500 típusú reaktorból áll. Az 1. blokkot 2004-ben, a 2. blokkot pedig 2009-ben állították le.

A leszerelés alatt álló létesítményekért és 2019 óta a hulladéklerakó létesítményekért az állami tulajdonban lévő Ignalina Atomerőmű vállalkozás (INPP) felelős, amely az energiaügyi minisztérium közigazgatási felügyelete alatt működik.

A kiégett fűtőelemek eltávolítása a reaktorépületekből (1. és 2. blokk) 2016 szeptemberében indult meg újra. Azóta mindkét reaktorból maradéktalanul eltávolították a fűtőelemeket. A kiégett fűtőelemek tárolására szolgáló pihentető medencék fennmaradó tartalmát a kiégett fűtőelemek tárolására szolgáló konténerekbe, majd végül a kiégett fűtőelemek tárolására szolgáló átmeneti tárolólétesítménybe helyezik át. 2019 végén a kiégett fűtőelemkötegek több mint 75 %-át (cél: 69 %) biztonságosan elhelyezték ebben az új, kifejezetten e célra készült létesítményben. E műveletet az ütemterv szerint 2022 júliusáig folytatják.

Időközben az INPP megkezdte az előkészületeket a súlyosan károsodott fűtőelemek kezeléséhez, valamint a kiégett fűtőelemek tárolására szolgáló pihentető medencék kitakarításához, kiürítéséhez és sugármentesítéséhez.

Előtte (2016. szeptember) Utána (2019. szeptember)

Miután 50 000 tonna (célérték: 40 658 tonna) anyagot elbontottak a turbinateremből, a berendezések eltávolítása és sugármentesítése a végéhez közeledik. Az épületet a hatósági felügyelet feloldása előtt ellenőrzésen áteső anyagok és kis aktivitású hulladékok átmeneti tárolására használják, amíg e hulladékok átszállíthatók nem lesznek egy végleges hulladéklerakóba.

Az ignalinai reaktorok leszerelése a maga nemében egyedülálló kihívást jelent: még soha nem került sor nagy, grafitmagos reaktor leszerelésére. Az első szakaszban (2020–2027) az INPP a reaktorakna közelében és tetején lévő összes berendezést eltávolítja. A grafit eltávolítását az aknából egy optioneering tanulmánnyal és az előnyben részesített megoldás részletes megtervezésével, valamint a radioaktív grafithulladék számára kialakított ideiglenes tárolóval készítik elő.

Az igen kis aktivitású hulladék lerakására szolgáló létesítmény építése befejeződött, és az első berakodási műveletet 2020 második felére ütemezték. A kis aktivitású hulladék lerakására szolgáló felszínközeli tároló építésére irányuló közbeszerzési eljárás elindítását 2020 januárjára irányozták elő, de ez a közbeszerzési követelményeknek való megfelelés érdekében elvégzett műszaki módosítások tervezési jóváhagyása miatt csúszik. E két létesítmény elkészültével az INPP minden eszközzel rendelkezni fog, amelyekre a leszerelési terv keretében a radioaktív hulladékok kezeléséhez, tárolásához és ártalmatlanításához szüksége van.

A program befejezési határideje a frissített teljesítménymérési alapértékkel összhangban továbbra is 2038. A 9. ábra a tervhez (alapérték) képest elvégzett munka mennyiségét (megtermelt érték) mutatja be. A befejezéskori költségvetés (beleértve a rendkívüli kiadásokat) változatlan, továbbra is 3 377 millió EUR.

4.4.Energiaágazati projektek

2013-ig a támogatási programok az érintett tagállamok csatlakozási szerződéseinek és a nemzeti energetikai szakpolitikáknak megfelelően juttattak forrásokat az energiaágazati projektek számára. A jelenlegi (2014–2020-as időszak) programok előtt készített hatásvizsgálat megállapította, hogy az érintett intézkedések a meglévő finanszírozással elérik célkitűzéseiket, és ezeket ezután be kell szüntetni. A jelenlegi program ezért a leszerelési tervek végrehajtására korlátozódik, így ezek állnak a forráselosztás és az irányítási struktúrák középpontjában.

A Bizottság 2019-ben befejezte a 2007–2013-as időszakban finanszírozott energiaágazati projektek utólagos értékelését. Több mint 947 millió EUR-val 58 projektet támogattak, melyek a következő célokat kívánták elérni:

·környezeti korszerűsítés (ezen belül energiahatékonyság);

·a hagyományos energiatermelés korszerűsítése;